UDTALELSE FRA KOMMISSIONEN i medfør af EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om forlag til EUROPA-PARLAMENTETS OG RÅDETS DIREKTIV om måleinstrumenter OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0233 (COD) UDTALELSE FRA KOMMISSIONEN i medfør af EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning om forlag til EUROPA-PARLAMENTETS OG RÅDETS DIREKTIV om måleinstrumenter

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen. Kommissionens udtalelse om Parlamentets ændringsforslag fremsættes nedenfor.

2. Baggrund

- Kommissionens forslag til direktiv blev forelagt for Europa-Parlamentet og Rådet den 15. september 2000 (KOM(2000)566 endelig / 2000/0233 (COD)).

- Det Europæiske Økonomiske og Sociale Udvalg afgav udtalelse den 28. februar 2001.

- Ved førstebehandlingen den 3. juli 2001 afgav Europa-Parlamentet udtalelse med 29 ændringsforslag.

- Kommissionen vedtog et ændret forslag den 6. februar 2002 (KOM(2002) 0037).

- Rådet vedtog enstemmigt og med Kommissionens støtte sin fælles holdning den 22. juli 2003.

- Den 17. december 2003 vedtog Europa-Parlamentet ved andenbehandlingen en beslutning med 27 ændringsforslag til den fælles holdning.

3. Formålet med forslaget

I 1970'erne er en række måleinstrumenter blevet harmoniseret frivilligt. Medlemsstaterne havde lov til at opretholde nationale bestemmelser parallelt med de harmoniserede fællesskabsbestemmelser, der var baseret på direktiver efter "den gamle metode". Disse direktiver er ikke blevet ajourført med hensyn til den teknologiske udvikling.

I mellemtiden har medlemsstaterne i varierende grad udvidet nationale tekniske bestemmelser, der ofte helt eller delvist bygger på internationale anbefalinger. Sådanne nationale bestemmelser medfører en fragmentering af det indre marked.

For at opnå fuld harmonisering, udvide omfanget af Fællesskabets harmonisering og modernisere procedurerne for overensstemmelsesvurdering er det derfor nødvendigt at ajourføre fællesskabsbestemmelserne, så de kommer til at omfatte fabrikantens anvendelse af et godkendt og kontrolleret kvalitetssystem som et alternativ til tredjeparters certificering af produkter.

Forslaget vedrører markedsføring og ibrugtagelse af måleinstrumenter, som er underkastet retlig metrologisk kontrol. Det har de karakteristika, som svarer til den nye metode. Forslaget (den fælles holdning) ophæver 10 eksisterende fællesskabsdirektiver.

I overensstemmelse med subsidiaritetsprincippet harmoniserer forslaget ikke national lovgivning, der pålægger retlig måling. Dette forbliver medlemsstaternes kompetenceområde og kan derfor være forskellig fra medlemsstat til medlemsstat. Hvis måling pålægges, må den imidlertid kun udføres med et instrument, der er i overensstemmelse med forslaget.

4. Kommissionens udtalelse om Parlamentets ændringsforslag

Europa-Parlamentet vedtog 27 ændringsforslag til Rådets fælles holdning ved andenbehandlingen.

Kommissionen accepterer de ændringer, Europa-Parlamentet har foreslået. Ændringerne er i overensstemmelse med målene i Kommissionens oprindelige forslag og Rådets fælles holdning.

4.1. Ændringsforslag, som Kommissionen har accepteret

De ændringer, som Europa-Parlamentet har foreslået kan opdeles som følger:

Ændringsforslag vedrørende subsidiaritet/frivillighed

* I ændringsforslag 1, 2 og 8 præciseres det, at direktivet giver medlemsstaterne mulighed for ikke at regulere måleopgaver med anvendelse af instrumenter omfattet af direktivet, men i sådanne tilfælde skal medlemsstaterne underrette Kommissionen om grundene hertil. Sådan underretning bidrager til at undgå unfair konkurrence med instrumenter, der er underlagt regulering.

* Ændringsforslag 9, 10, 14, 17 andet afsnit og 26 er ændringer af formuleringen for klarheds skyld og i overensstemmelse med ændringsforslag 1, 2 og 8.

Kommissionen accepterer ændringsforslag 1, 2, 8, 9, 10, 14 og 17, andet afsnit, samt 26, fordi de præciserer det underliggende subsidiaritetsbegreb, der allerede kommer til udtryk i Kommissionens forslag og den fælles holdning. Indførelsen af en forpligtelse for medlemsstaterne til at underrette Kommissionen om måleopgaver, der ikke reguleres, vil føre til større gennemsigtighed på fællesskabsniveau.

Ændringsforslag vedrørende instrumenter, der er i brug:

* Ændringsforslag 25 og 29 fjerner bestemmelser, i henhold til hvilke medlemsstaterne kunne opretholde deres krav til instrumenter, der er omfattet af direktivet, men som allerede er i brug.

Det væsentlige krav om holdbarhed kræver generelt, at instrumenters metrologiske egenskaber skal være stabile over et tidsrum. Det kan derfor være på sin plads med en betragtning (ændringsforslag 29), mens en artikel om krav til instrumenter, der er taget i brug, ikke falder ind und dette direktiv, der vedrører instrumenter, der tages i brug for første gang (ændringsforslag 25). Kommissionen accepterer ændringsforslag 25 og 29.

Ændringsforslag vedrørende underenheder:

* Med ændringsforslag 4, 5 og 13 indføres henvisninger til underenheder, idet det præciseres, at disse separat kan være underlagt direktivets procedurer for overensstemmelsesvurdering.

Kommissionen accepterer ændringsforslag 4, 5 og 13, fordi disse præciserer procedurerne for underenheder og er på linje med den fælles holdning.

Ændringer vedrørende revidering af proceduren for overensstemmelsesvurdering:

* Ændringsforslag 6 og 27 indfører kravet om konsekvent anvendelse af overensstemmelsesvurderingsprocedurer, som det er udtrykt i Rådets resolution af 10. november 2003, og Kommissionen opfordres til at vurdere, om procedurerne anvendes konsekvens og om nødvendigt foreslå ændringer.

* Med ændringsforslag 32 indføres en fælleserklæring fra Europa-Parlamentet, Rådet og Kommissionen vedrørende revision af procedurer for overensstemmelsesvurdering og vedrørende Kommissionens hensigt om at fremsætte de nødvendige forslag i denne forbindelse.

Kommissionen accepterer ændringsforslag 6, 27 og 32. Det har været særlig vigtigt for Europa-Parlamentet at sikre en hurtig revidering af Rådets afgørelse om overensstemmelsesvurdering og at sikre kohærensen mellem direktiver med hensyn til certificering. Kommissionen er indstillet på at revidere den nye fremgangsmåde og vil, hvis det er nødvendigt, foreslå ændringer til direktivet før dets gennemførelse, således som det også er anført i dens arbejdsprogram for 2004. Ved at indføre de respektive referencer i direktivet understreger Kommissionen den vægt, som den tillægger denne revision.

Ændringsforslag vedrørende indarbejdelse af bilag II og III i direktivets artikler:

* Ændringsforslag 15, 16, 17 første afsnit, 18 og 19 vedrører indarbejdelsen af teksten i bilag III i direktivet som artikel 8 a og teksten i bilag II som artikel 9 a.

Kommissionen accepterer ændringsforslag 15, 16, 17 første afsnit, 18 og 19, da der er tale om layout-ændringer, der ikke ændrer selve indholdet i Kommissionens forslag og den fælles holdning.

Ændringer vedrørende udvalget for måleinstrumenter og uddelegerede opgaver:

* Med ændringsforslag 30 indføjes en betragtning, der understreger, at berørte parter bør høres med hensyn til aktiviteterne i udvalget for måleinstrumenter.

* Med ændringsforslag 24 slettes to af de arbejdsopgaver, der oprindeligt var uddelegeret til Kommissionen.

Kommissionen accepterer ændringsforslag 30 og 24. Kommissionen anser det for god administrativ praksis, at medlemsstaterne hører berørte parter og gennemfører selv regelmæssigt hensigtsmæssige høringer. Ændringsforslag 30 er et udtryk for denne administrative praksis. Med hensyn til uddelegering af arbejdsopgaver til Kommissionen kan denne acceptere ændringsforslag 24.

Ændringsforslag med hensyn til formodning om overensstemmelse og normative OIML-dokumenter:

* I ændringsforslag 31 præciseres det i definitionen af "normativt dokument", at OIML-dokumenter er underlagt proceduren i artikel 13, stk. 1, med hensyn til opnåelse af formodning om overensstemmelse.

* I ændringsforslag 20, 22 og 23 præciseres det, at også dele af normative OIML-dokumenter kan identificeres og offentliggøres i en liste i henhold til direktivets artikel 13, stk. 1.

* Ændringsforslag 21 er en omformulering af den oprindelige bestemmelse, der skulle præcisere de forskellige løsningsmuligheder med hensyn til opfyldelse af de væsentlige krav og især begrebet formodet overensstemmelse.

Kommissionen accepterer ændringsforslag 31, 20, 21, 22 og 23, idet disse ændringsforslag præciserer og tydeliggør Kommissionens forslag og den fælles holdning.

4.2. Ændringsforslag, som Kommissionen har afvist

Ingen ændringsforslag er blevet afvist af Kommissionen.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet ovenfor.